b'\n_START_ARTICLE_\nProspecter af danske Herregaarde\n_START_SECTION_\nUdgivelse\n_START_PARAGRAPH_\nV\xc3\xa6rket var planlagt til at udkomme med 4 h\xc3\xa6fter om \xc3\xa5ret, hver med billede og beskrivelse af tre herreg\xc3\xa5rde. Fire h\xc3\xa6fter regnes som et bind. I \xc3\xa5rene 1844-56 udkom der kun 8 bind, mens \xc3\xa5rene 1857-68 holdt planen og frembragte 12 bind. Et registerbind afsluttede v\xc3\xa6rket i 1870. Hele v\xc3\xa6rket udkom hos landets mest betydende forlag, C.A. Reitzel._NEWLINE_De 240 herreg\xc3\xa5rde svarer til omkring halvdelen af herreg\xc3\xa5rdene i det egentlige kongerige. Fra Slesvig var kun en enkelt herreg\xc3\xa5rd med, og fra Holsten slet ingen. Ved udv\xc3\xa6lgelsen er der tilsyneladende lagt v\xc3\xa6gt p\xc3\xa5 en j\xc3\xa6vn repr\xc3\xa6sentation af alle landsdele i kongeriget, men ellers er det uklart, hvilke kriterier, der har v\xc3\xa6ret anvendt.\n_START_SECTION_\nBeskrivelser\n_START_PARAGRAPH_\nBecker og Secher var begge historikere, som arbejdede i Gehejmearkivet. Becker skrev de f\xc3\xb8rste 8 bind i tiden 1844-56, mens Secher skrev de resterende 12 og registerbindet._NEWLINE_Begge forfattere form\xc3\xa5ede at fremskaffe en stor m\xc3\xa6ngde oplysninger om herreg\xc3\xa5rdene, is\xc3\xa6r om ejerne gennem tiden. Derimod mangler der stort set altid oplysninger om bygningernes arkitekter.\n_START_SECTION_\nSenere betydning\n_START_PARAGRAPH_\nDa mange af de afbildede herreg\xc3\xa5rde er blevet ombygget eller endda nedrevet siden udgivelsen, er billederne i dag en meget vigtig historisk kilde._NEWLINE_Becker og Sechers mange oplysninger i beskrivelserne er blevet indarbejdet i senere v\xc3\xa6rker om herreg\xc3\xa5rdene. Selv om teksten stadig er af v\xc3\xa6rdi som samtidskilde, giver de nye v\xc3\xa6rker en mere j\xc3\xa6vn og d\xc3\xa6kkende beskrivelse._NEWLINE_I 1976 udkom Prospekter af danske herreg\xc3\xa5rde, som genoptrykte litografierne fra originaludgaven med en ny tekst af Flemming Jerk og Barbara Marcus-M\xc3\xb8ller, samt forord af Palle Lauring. I 2003 blev en del af originaltegningerne trykt i Danske Herreg\xc3\xa5rde og Amerika.'